
Jordi Corominas Escudé (Balsareny, 1961) i Joan Albert Vicens Folgueira (Barcelona, 1960) són professors, doctors en filosofia i amics des de la infància.

Han publicat diverses obres. Entre les darreres de Corominas destaquen Entre els Déus i el no-res (2024) i El cantó fosc del Cadí (2025); i de Vicens, Sobre gólems, inteligencias artificiales y transhumanos (2024) i Humans a Auschwitz (2025).

Entre 2014 i 2023 van codirigir la revista Perifèria. Cristianisme, postmodernitat, globalització.

També són coautors de la segona edició de Xavier Zubiri. La soledad sonora (2024) i Cartografia de l’esperança per a un món a la deriva (2025), entre altres publicacions.


Les dretes radicals guanyen espai a tot arreu. Sedueixen una part de la societat descontenta amb el capitalisme global i decebuda amb les respostes dels partits polítics. Prometen enfortir la sobirania de les nacions, aturar les onades migratòries i salvaguardar els drets individuals davant de l’agenda cultural de l’esquerra, en un projecte que es presenta com a antisistema.

Des d’una perspectiva democràtica, universalista i humanista, aquesta obra analitza les propostes de les extremes dretes, mostra com actuen quan tenen poder i aporta arguments de fons per debatre els seus plantejaments.

Llegeix, reflexiona i decideix: ens hi juguem molt!

Presentació

Extrema dreta. Què ens hi juguem? s’adreça als ciutadans sorpresos, preocupats, esperançats o simplement indiferents davant l’auge de la dreta radical, especialment als joves que avui troben en el seu discurs radical una alternativa seductora. Busca la reflexió dels seguidors fidels i els votants convençuts dels partits que la representen, dels que dubten de votar-los o dels que mai els votarien. Si usem la denominació extrema dreta, incòmoda, certament, per a alguns militants i líders d’aquests partits, és perquè ha esdevingut la més estesa i la que permet saber, sense ambigüitats, de qui parlem.

La nostra intenció és exposar i debatre amb rigor les idees i propostes de l’extrema dreta (d’ara endavant, ED), sospesar-les, analitzar-les i reprovar-les —quan creiem que això està justificat—, sempre invocant fets i arguments. Partim del convenciment que no s’ha de tractar l’ED amb insults ni menyspreu; tampoc, ignorant-la ni recorrent a tòpics o reaccions purament emocionals, que esquiven la reflexió i el debat. Respectem tots aquells que, decebuts amb el sistema polític i econòmic actual, s’inclinen per aquestes opcions polítiques i hi confien per afrontar problemes i necessitats reals que d’altres forces polítiques no han sabut reconèixer ni resoldre.

Prenem la paraula a l’ED quan assegura que vol representar els veritables interessos de les classes populars i aprofundir en la democràcia: precisament aquestes pretensions seran el criteri per avaluar les seves propostes i actuacions. No ens limitem a una anàlisi estrictament política, centrada en les propostes de l’ED per reformar la societat i el sistema polític. Adoptem una mirada política, però amb una vocació clarament filosòfica: volem posar de manifest i discutir els conceptes bàsics i els valors que articulen la ideologia compartida pels partits de l’ED: la seva visió de la societat, la nació, la democràcia, la llibertat, la ciutadania o la política. És, precisament, en el sentit que donem a aquests conceptes que es decanta un model o un altre de societat.

En aquest llibre no representem cap opció política particular ni pretenem esgotar tots els arguments. Tot el que diem mereixerà rèpliques i, aquestes, les corresponents contrarèpliques, en un exercici de diàleg que no s’hauria de defugir mai. En l’escenari volàtil d’avui, no ens interessa tant discutir fins al darrer detall sobre la conveniència o la viabilitat de cada proposta política en particular, com reflexionar sobre les bases de la vida social i de la democràcia, avui en joc a causa de la força cada cop més determinant de l’ED al nostre país i arreu del món.

A què anomenem «extrema dreta»?

«Extrema dreta» és el terme més comú per identificar el conjunt de grups polítics, militants i seguidors que s’enquadren en les dretes radicals, dretes patriòtiques, dretes ultranacionalistes, dretes il·liberals o populismes de dretes, que avui trobem escampats en multitud de països, i en molts d’aquests països governen o condicionen els governs.

Tots els partits d’ED neguen que ho són, perquè volen distingir-se i allunyar-se d’altres grups identificats amb aquesta denominació o perquè es volen deslligar dels feixismes i del nazisme del segle xx. Tots rebutgen que els tractin de feixistes o nazis i, certament, no són el mateix. El feixisme històric (italià, alemany, espanyol) es definia per un projecte patriòtic identitari explícitament totalitari, exaltava la violència com a eina regeneradora i organitzava la societat mitjançant un partit únic, el culte a un líder i una mobilització permanent de les masses. L’ED actual, en canvi, defensa una democràcia electoral que atorgui un poder inapel·lable al partit dominant, el que representa «el poble real»; no usa la violència per arribar al poder, no l’exalta ni la fa servir com a recurs per eliminar l’oposició; no aspira a crear un règim totalitari de partit únic ni organitza una religió d’estat i un culte obligat al líder.

Hi ha diferències importants entre els partits que considerem d’ED, diferències que són impossibles de detallar en aquest llibre. Tanmateix, les peculiaritats no són suficients per esborrar-ne la naturalesa comuna. A grans trets, totes aquestes formacions comparteixen els mateixos principis ideològics: un marcat nacionalisme, la voluntat de recuperar la sobirania nacional, l’identitarisme, el nativisme, l’antiglobalisme, el rebuig del multilateralisme i l’euroescepticisme. També la defensa de valors conservadors, la islamofòbia, la xenofòbia i el refús de la immigració. Tenen un discurs desacomplexat, transgressor i antisistema; conté una animadversió molt gran contra l’esquerra (comunistes, «zurdos», progres, bonistes) i un ferotge antiintel·lectualisme i hostilitat cap al feminisme i els grups LGTBIQ+. Tots els partits d’ED fan un ús polític massiu i persistent de les xarxes socials com a espai de comunicació amb els electors i de captació de nous simpatitzants.

Aquests punts neuràlgics vertebren el debat que aquí proposem.

Cal advertir que molts partits conservadors, a qui l’ED roba vots, en van incorporant propostes per retenir el seu electorat. El gran repte de la dreta democràtica és ser capaç de mantenir un projecte propi i alternatiu. Les noves dretes radicals es nodreixen d’una desafecció democràtica, especialment patent entre els joves, que adoba el terreny per a propostes autoritàries i antisistema; però es presenten públicament com a abanderades d’una autèntica democràcia: un model nou que implicaria abandonar l’actual democràcia liberal.

Com s’organitzen els capítols

Extrema dreta. Què ens hi juguem? consta de nou capítols dedicats als temes principals de l’agenda política i l’ideari de l’ED. Prestem una atenció especial a les formacions més properes que ja han entrat a les institucions: Aliança Catalana, Vox i Se Acabó la Fiesta.

Cada capítol s’obre amb citacions en què recollim algunes declaracions dels líders més coneguts de l’ED mundial. Tot seguit, per guiar la lectura, els diversos apartats s’identifiquen visualment amb una etiqueta que n’indica el tipus de contingut:


• Percepcions: Incloem un text en primera persona que il·lustra les percepcions i els sentiments dels votants. Tot i que són relats inventats, en aquest cas qualsevol semblança amb la realitat no és pura coincidència.

• Programes: Presentem de manera concisa les propostes de l’ED al voltant de diversos temes socials, extretes d’una revisió dels programes dels principals partits d’Europa i Amèrica.

• Actuacions: Expliquem què fan els partits d’ED quan arriben a les institucions i quines són les seves polítiques reals. Així es veurà la congruència o no entre promeses i actuacions i si, com diuen, aprofundeixen en la democràcia i milloren la condició de les classes populars.

• Dades: Oferim informacions i dades estadístiques acreditades que ajuden a sustentar el debat amb l’ED sobre bases més objectives.

• Debat: Discutim les propostes examinades contrarestant les consignes i afirmacions habituals d’aquestes formacions (citades entre cometes) amb raonaments elaborats des d’una perspectiva democràtica i humanista. Quan no posem cometes, l’expressió és nostra.



Al final de cada capítol, destaquem un text breu de personalitats rellevants (filòsofs, sociòlegs, politòlegs, etc.) que han reflexionat sobre la qüestió, amb traduccions pròpies.

Al llibre, més enllà dels usos normatius, utilitzem la cursiva per marcar la nostra ironia o èmfasi i les cometes per citar la retòrica de l’ED i marcar distància amb el seu discurs.

Voldríem expressar el nostre agraïment a Montse Ayats, directora d’Eumo Editorial, per l’entusiasme i la cura amb què ha impulsat l’edició d’aquesta obra. També agraïm a Enric Jardí el seu excel·lent disseny de coberta i als professionals que han tingut cura de la maquetació i la correcció d’aquest volum, la seva pulcritud i rigor.

Sabadell - Sant Julià de Lòria, març de 2026


1. El poble contra les elits: per una democràcia popular


Presenciem un canvi complet de perspectives.

La qüestió avui és poble contra elits, ja no dreta contra esquerra. […]

Alliberarem els pobles d’Europa de les elits.

Matteo Salvini

Sou l’elit. Us creieu més intel·ligents que ells… Però jo he arribat a ser president i vosaltres no. Això us està tornant bojos. Represento la millor gent del món, els deplorables.

Donald Trump



Percepcions

«Som el poble!»


«Hi ha una elit que pren decisions que afecten les nostres vides sense que puguem fer-hi res. La nostra salut, la nostra educació, fins i tot l’aigua que bevem, estan a les mans d’una minoria que no coneixem i que es protegeixen entre ells. Són la casta que mana, els que tallen el bacallà: els grans executius, els alts funcionaris, els intel·lectuals i setciències que presumeixen de màsters i doctorats; els que mouen els fils dels governs sense que els hàgim elegit. Dissenyen les polítiques i fan els seus tripijocs. Els polítics sempre miren cap amunt; el poble se’ls en refot, només els interessa la poltrona i satisfer els poderosos. En realitat no som més que un titella d’aquestes elits que ens afaiten tant com poden. Ens criden a votar cada quatre anys i després tot s’ho maneguen en benefici d’uns quants. La classe política s’ha convertit en un club tancat al servei d’unes elits que ens ignoren i ens escanyen, com si fóssim curts de gambals i no sabéssim el que ens convé. Necessitem líders forts que ens entenguin, que siguin com nosaltres; gent del carrer, amb valors i connexió amb la realitat quotidiana. És hora de canviar el sistema a favor del poble, de la bona gent que s’aixeca cada dia per treballar de valent i que no arriba a final de mes. Ara toca que el poble decideixi de debò.»

Céline Moreau, Lió, França



Programes

Retornar al poble els seus drets


◆ El poble, víctima d’unes elits polítiques i econòmiques que conspiren contínuament contra els seus interessos, és l’única font de legitimitat i, per tant, la seva voluntat està per damunt de les constriccions derivades de les institucions democràtiques i l’estat de dret. Els líders han de ser homes o dones forts, dominants, que encarnin la voluntat del poble i amb capacitat per realitzar-la.

◆ Per aconseguir la verdadera democràcia (poder del poble) s’ha de reduir la influència de tots els mediadors de la voluntat popular: d’una banda, els partits polítics tradicionals, que són organitzacions corruptes; i, de l’altra, els sindicats, les patronals, les ONG, els grups d’interès, les associacions i els mitjans de comunicació, que fan de corretja de transmissió d’aquells partits. A tots cal tancar-los l’aixeta de les subvencions institucionals.

◆ Pretenen afavorir la democràcia directa i la convocatòria de referèndums per consultar directament el poble.

◆ Rebutgen la falsa meritocràcia que dona poder a la gent en funció dels títols acadèmics. El poble s’ha de desempallegar de la influència actual dels experts (economistes, ecòlegs, científics, etc.) que els miren com a incompetents i que en realitat estan al servei de les elits.

◆ S’han de privatitzar els serveis i les empreses públiques, deslliurar els ciutadans de la tutela de funcionaris, partits i administracions i donar-los més llibertat per elegir.

◆ Diversos partits i líders d’ED (Vox, Alternativa per Alemanya, Bolsonaro del Brasil, Trump…), en nom de la llibertat i la democràcia, volen permetre als particulars la tinença i ús d’armes de foc per a la seva seguretat i autodefensa.



Actuacions

Aposta per una democràcia il·liberal


▘ Quan arriba al govern, la seva primera mesura sol ser atacar la separació de poders i els controls democràtics. Aquesta estratègia inclou privar els tribunals de jutges independents, sotmetre els mitjans de comunicació a la línia governamental i, a partir d’aquí, amb qualsevol pretext, perseguir com a enemics, delinqüents, agents estrangers o terroristes aquells que qüestionen les seves decisions.

▘ Assumeix que la majoria dels vots atorga un poder sense límits. Tot i mantenir les eleccions, els governs d’ED, sempre que poden, intenten limitar legalment la participació de l’oposició i, fins i tot, anul·lar resultats electorals (com s’ha vist amb Orbán, Trump —amb l’assalt del Capitoli el 6 de gener de 2021— o Bolsonaro). A Espanya, Vox ha proposat a les Corts la il·legalització d’ERC, JxC i Bildu, partits democràtics amb representació parlamentària (febrer de 2024).

▘ Fa servir una retòrica polaritzadora, que deshumanitza i desqualifica els oponents, i arriba a acusar-los de traïdors i, en certs casos, a perseguir-los.

▘ Fa com qui no veu els grups neonazis i neofeixistes, racistes, a voltes violents, que es barregen a les seves files.

▘ Expressa majoritàriament les seves simpaties pel dictador rus Putin i líders «patriòtics» com ell, que entenen que connecten amb el poble per damunt dels partits.

▘ El partit Fidesz-Unió Cívica Hongaresa, liderat per Viktor Orbán i referent de l’ED europea, ha alterat el sistema electoral i el nombre d’escons per garantir-se majories absolutes; ha disminuït les atribucions del Parlament en favor d’un govern més autònom; ha cedit els principals mitjans de comunicació als seus fidels; ha silenciat les veus crítiques de les universitats públiques i les ha posat sota el control de fundacions ad hoc fidels al govern, i ha usat referèndums, amb una massiva campanya de propaganda oficial, per deslegitimar polítiques de la UE sobre refugiats i drets LGTBIQ+.

▘ En el seu segon mandat, Trump pren iniciatives sense l’aval del Congrés, no respecta la divisió de poders i amenaça els jutges que s’oposen a les seves polítiques; envia la Guàrdia Nacional a les ciutats demòcrates i amenaça de detenir polítics opositors; converteix Minnesota en el laboratori d’una ocupació federal on la policia migratòria ha provocat la mort de ciutadans als carrers; fa xantatge econòmic a les universitats que considera feus de l’esquerra i als mitjans de comunicació que el critiquen, als quals ataca amb demandes judicials; reprimeix les manifestacions contra les seves polítiques migratòries; desmantella organismes de supervisió de polítiques públiques (salut, educació, medi ambient…); suprimeix els fons per a la USAID i les ONG per al desenvolupament, de manera que causa de manera indirecta milers de morts. Com que hi apareix assenyalat, ha intentat ocultar els papers d’Epstein, magnat financer, líder d’una xarxa de pederàstia. Els líders de l’ED europeus no es distancien de cap d’aquests comportaments.

▘ Fins ara la presència dels partits d’ED al govern no ha significat eliminar les elits dominants, sinó, en tot cas, substituir-les per unes altres, ara formades pels seus partidaris, que van ocupant tots els àmbits del poder: institucional, empresarial, judicial, cultural i mediàtic, com s’ha vist a Hongria, Polònia, Rússia, l’Índia… Als EUA, Trump ha beneficiat econòmicament els seus amics i familiars mentre perjudica els adversaris: retalla ajudes federals a estats i ciutats demòcrates i ataca empreses i mitjans crítics amb ell. Al Brasil, Bolsonaro va nomenar militars com a alts càrrecs del govern i l’administració i va rebre el suport dels grans terratinents i l’agroindústria. Les reformes fiscals de l’ED afavoreixen sobretot les rendes més altes.

▘ Tot i fer bandera de la lluita contra la corrupció, els partits d’ED no n’estan exempts. En l’àmbit de la malversació i el finançament irregular, trobem les causes de Marine Le Pen pel mal ús de fons europeus, les sancions del Tribunal de Comptes a Vox i l’admissió d’Alvise Pérez d’haver rebut pagaments en efectiu. Pel que fa a la corrupció institucional i el suborn, destaquen els processos contra Benjamin Netanyahu, la inhabilitació de Heinz-Christian Strache a Àustria i les investigacions a Jair Bolsonaro per blanquejar béns. Finalment, el vincle entre poder i benefici personal es fa evident en les condemnes per delictes fiscals de Donald Trump o en les polèmiques contractacions i promocions de criptomonedes per part de Javier Milei i del mateix Trump.

▘ Alguns governs d’ED promulguen normatives més permissives amb els assassinats comesos per policies i favorables a l’ús d’armes dels particulars. És coneguda l’afirmació de Bolsonaro que «si un policia mata vint bandits ha de ser condecorat». Trump mai deixa de justificar els abusos i fins i tot els assassinats policials, especialment si es tracta de manifestants opositors (com en el cas de Minneapolis el gener de 2026).



Dades

Les elits que guanyen amb l’extrema dreta


• Els impostos sobre la renda empresarial als països de l’OCDE han caigut dràsticament, del 48 % el 1980 al 23,1 % el 2022. Paral·lelament, el marge de benefici empresarial mitjà mundial s’ha disparat del 7 % el 1980 al 59 % el 2020 (Tiempo de Paz, 152, 2024). Mentre que la majoria de la població dels països desenvolupats paga entre el 25 % i el 50 % dels seus ingressos en impostos, els centmilionaris paguen menys del 25 %, i les persones amb patrimonis superiors a 1.000 milions de dòlars, entre un 0 % i un 0,5 % (EU Tax Observatory, 2025). A Espanya, aquesta desigualtat encara és més evident: l’1 % més ric té una pressió tributària total del 24,1 %, inferior a la que suporta el 10 % amb menys ingressos. Aquestes dades assenyalen les elits globals autèntiques i els seus privilegis, però no són aquestes les que l’ED denuncia un dia sí i l’altre també.

• La desigualtat econòmica global és extrema. L’1 % de la població mundial posseeix més riquesa que el 95 % restant, i el 43 % dels actius financers. Aquesta concentració s’intensifica amb el 0,01 % de la població (unes 800.000 persones), que acumula el triple de riquesa que la meitat del planeta, amb un creixement patrimonial del 9 % anual des dels anys noranta. Actualment 3.112 individus superen els mil milions de dòlars de fortuna (World Inequality Lab, 2025; Forbes, 2024). Un exemple flagrant és l’augment del patrimoni dels cinc homes més rics del món, que des de 2020 han duplicat la seva riquesa, fet que contrasta amb la reducció del patrimoni de gairebé 5.000 milions de persones. Alguns dels megamilionaris són força coneguts: Musk, Bezos, Ellison, Zuckerberg, Thiel, etc. Són la veritable «superelit» mundial, que finança i ajuda Trump i l’ED.

• L’administració d’Orbán a Hongria ha afavorit amb contractes públics l’acumulació de riquesa d’un grup reduït d’empresaris favorables al seu partit. Aquesta pràctica es reflecteix en el control governamental sobre el 80 % dels mitjans de comunicació hongaresos (Reuters Institute, 2024). La percepció de corrupció al país és alarmant, i situa Hongria en aquest aspecte a la cua de la UE i en la posició setanta-sis de 180 països (Transparència Internacional, 2024).

• La política econòmica de Donald Trump, iniciada amb la reforma fiscal de 2017, que va reduir l’impost de societats del 35 % al 21 %, ha consolidat un model en què els beneficis es concentren en les grans corporacions i les elits financeres. La llei insígnia del segon mandat de Trump, la One Big Beautiful Bill Act (2025), suprimeix els impostos a les propines, ofereix ajudes a les famílies per als estudis dels fills i aplica una lleugera rebaixa fiscal a les classes mitjana i baixa i als jubilats. Però en aquest cas les rebaixes surten cares, perquè la mateixa llei retalla 300.000 milions de dòlars en educació, encareix les assegurances mèdiques i deixa milions de persones sense cobertura bàsica ni ajudes alimentàries. Aquesta reforma també colpeja directament la població migrant mitjançant el gravamen de les remeses i la reducció d’ajudes per als seus fills. Malgrat la reducció general d’impostos, les classes populars en surten més perjudicades que beneficiades, mentre que les grans corporacions i les fortunes més altes s’aprofiten de rebaixes massives d’impostos, subvencions i desregulacions. A més de beneficiar les petrolieres amb el seu negacionisme, Trump, després de segrestar Maduro, vol facilitar el control de les vastes reserves de petroli veneçolanes a les grans corporacions nord-americanes. El seu xantatge a Europa, perquè elevi la despesa militar al 5 % del PIB, omplirà la caixa de les corporacions industrial-militars del seu país.

• Prop del 40 % de la població als EUA i Europa —i un 33 % a Catalunya— s’adhereix a teories de la conspiració (ús de microxips en les vacunes, trames com les de QAnon, elits sinistres que manipulen el món, etc.). La xifra es dispara per sobre del 50 % entre els votants de Vox i Aliança Catalana (CEO, Pew Research Center, Universitat d’Uppsala). El foment de les teories conspiranoiques és una estratègia deliberada de l’ED per oferir respostes simples a problemes complexos i desacreditar entre la gent les veus dels científics i especialistes que, segons el relat conspiranoic, formarien part de l’engany.

• Avui quasi tres de cada quatre persones al món —el 72 %— viuen en autocràcies. Hi ha una tendència mundial general a l’autoritarisme molt evident en la presidència de Trump i als països on governa l’ED (V-Dem, «Democracy report 2025»).



Debat

La veu del poble o de les elits? Un elitisme disfressat de poble


«Nosaltres, amb els problemes reals de la gent» (Santiago Abascal, líder de Vox, 2025). Una de les causes del creixement de l’ED és l’augment de la desigualtat. Ens trobem amb un sistema econòmic en què els assalariats perden poder adquisitiu i els rics en guanyen cada cop més. Hi ha una progressiva erosió de la classe mitjana i molts partits i persones identifiquen i denuncien el mateix problema sense que acabin de trobar-hi solució. L’ED té bona part de raó en allò que denuncia: el desgovern de la globalització, la creixent desigualtat, l’impacte de la immigració sobre les societats d’acollida, la incapacitat dels estats actuals per governar l’economia, la intranscendència dels canvis de govern d’un partit a un altre. La solució que proposa l’ED és eliminar subvencions, regles, lleis, normes i institucions democràtiques que entenen que restringeixen la llibertat, perjudiquen els que «realment treballen» i dificulten el funcionament del mercat. Però seria més lògic, precisament per preservar la llibertat real de les persones, regular el mercat per reduir-ne els efectes perversos, gravar amb més impostos les elits locals i transnacionals i controlar-les més enllà dels estats amb una governança mundial. El gran problema és que els remeis que ofereix l’ED són gairebé pitjors que les malalties que pretén guarir. Com que les seves propostes de reforma no fan la sensació d’un déjà-vu, semblen receptes noves, encertades, o que mereixen com a mínim el benefici del dubte. Però l’experiència que ja tenim dels llocs on s’han aplicat demostra que no milloren la situació econòmica de la gran majoria de la població, sinó que l’empitjoren.

«Passarem la motoserra a la despesa pública. Que tremolin els polítics lladres. Es quedaran sense robar, hauran de treballar com a persones honestes» (Javier Milei, president de l’Argentina, líder de La Libertad Avanza, 2023). Tots els programes electorals i de govern de l’ED inclouen rebaixes fiscals generals per a la classe mitjana i baixa sense augmentar la pressió fiscal a les grans fortunes, als beneficis empresarials no reinvertits o als guanys dels especuladors financers. Les elits que manen de debò ho tenen molt bé quan l’ED governa o decideix. Javier Milei diu taxativament que «l’estat és una organització criminal que viu dels impostos i, per tant, els impostos són robatori». Per això, el seu govern vol rebaixar impostos i desmantellar la majoria dels serveis estatals: és el que anomena «usar la motoserra». Amb la promesa de rebaixes fiscals per a tothom, l’ED oculta les veritables intencions: privatitzar els serveis públics perquè facin negoci les empreses afins, mentre l’estat s’estalvia diners.

Per mantenir i millorar els serveis públics i rebaixar la pressió fiscal sobre la classe mitjana sense perdre ingressos, el que cal és reformar el sistema tributari. L’objectiu és gravar les grans fortunes i les societats en què els més rics alienen els seus béns per evitar impostos, com ara les shell companies, les societats offshore o els holdings amb seu en paradisos fiscals. També caldria actuar sobre les herències desmesurades, els béns de luxe, els actors digitals que generen beneficis (robots, agents d’IA, etc.), les inversions i transaccions en criptomonedes o dades, la contaminació, etc. A més, s’hauria de perseguir i penar el frau fiscal o dificultar l’enginyeria fiscal per a l’elusió i l’evasió d’impostos. Contra el que l’ED vol sempre, la governança global permetria coordinar mesures per a una fiscalitat més justa i equitativa a tot arreu, sense les escapatòries que avui tenen els més rics. De passada, això reduiria els fluxos migratoris.

«Ser part de l’elit és ser algú que viu per servir-se a si mateix i no al país» (Stephen Bannon, antic conseller de Trump i un dels ideòlegs de l’ED mundial). Bannon denuncia les elits en general, però no les lligades al MAGA (Make America Great Again, el moviment de suport a Trump, que va més enllà del Partit Republicà), que guanyen poder amb Trump. Com tota l’ED, no assenyala amb el dit les elits més pernicioses, les que causen l’empobriment de les classes mitjana i baixa que l’ED diu que representa: els grans poders del tecnocapitalisme global, empresarial, comercial i financer (multimilionaris, corporacions empresarials i financeres, fons d’inversió, etc.).

L’objectiu del suport d’una gran quantitat de poderosos a l’ED és evident: per continuar acumulant beneficis, qualsevol llei o control estatal o internacional, per mínim que sigui el seu impacte, els resulta un obstacle. Paradoxalment, alguns dels líders de l’ED, com Trump, Musk, Andrej Babiš (Txèquia) i Christoph Blocher (Suïssa), són part d’una elit que ells mateixos no paren de blasmar. Fruit d’aquesta retòrica, el «poble» acaba cedint el seu poder a un líder carismàtic que afirma que el comprèn i que està al servei dels seus interessos, però que, en realitat, promou els interessos de l’elit. Difícilment, els problemes que denuncia l’ED, en alguns casos ben reals, es poden solucionar beneficiant-ne els principals responsables. Són antielitistes que defensen les elits.

Resulta sorprenent que molts votants estiguin convençuts de l’existència d’una elit secreta que orquestra guerres i tractats a l’ombra, mentre ignoren el poder colossal —i perfectament documentat— de les elits financeres que emparen l’ED. El domini real de les grans corporacions ja és prou vast per haver de fantasiejar amb poders ocults encara més grans. L’atractiu d’aquestes teories és que actuen com un mecanisme de desresponsabilització: davant d’una elit secreta i omnipotent no hi tenim res a fer.

«Soc antisistema, però no vull posar bombes ni matar la gent» (Alvise Pérez, 2024). Els líders d’ED se solen presentar com a «antisistema» pacífics, alineats amb totes les causes populars. Però aquesta idea és falsa. Cap dels partits i líders d’ED podria arribar al poder sense una aliança amb corporacions que se’n beneficien. Els grans mitjans de comunicació n’edulcoren els missatges; els algorismes d’internet els beneficien per difondre’ls sense treva als mòbils de tothom, i, com a motor de tot plegat, els empresaris afins financen una agenda que n’afavoreix els interessos i consolida els aspectes més perversos del sistema capitalista. Hi ha una estratègia publicitària en xarxes socials i mitjans dominants que promociona com a «antisistema» personatges que només ho són en relació amb la democràcia liberal, però no amb el capitalisme i les oligarquies. Com a màxim, es proposen substituir unes oligarquies per unes altres. La presentació dels líders i del seu moviment com a «antisistema» els ajuda a galvanitzar el malestar de les masses amb la classe política a causa de l’empitjorament de les condicions de vida, però es tracta d’una maniobra demagògica. Com va dir Myriam Bregman, diputada argentina, Milei no és un «lleó», sinó un «gatet mansoi a les mans del poder econòmic».

«El capital woke (progre) està convertint la nostra societat en un infern socialment progressista» (J. D. Vance, vicepresident dels EUA). L’ED vol fer-nos creure que «la minoria opulenta» és progressista i que disposa del suport de les esquerres. Així, situa en una banda, el poble, els pagesos, la comunitat, el territori, la nació i la identitat i, en l’altra, les elits, els «progres», les esquerres, els titulats universitaris, els intel·lectuals i el cosmopolitisme. Aquesta divisió contrasta amb el fet que una bona part de la minoria opulenta global subvenciona l’ED. Només cal assenyalar algunes de les empreses més destacades en el finançament i la promoció del MAGA i l’ED mundial: Anduril Industries (especialitzada en la construcció de màquines de matar autònomes); Meta Platforms Inc., de Mark Zuckerberg (trafica amb la nostra intimitat); Northrop Grumman (finança personalitats d’ED que s’oposen al multilateralisme, al control armamentista i als sindicats); Palantir Technologies (propietat de Peter Thiel, creador d’un sistema operatiu de dades per a la guerra, la vigilància policial, l’aplicació de les lleis d’immigració i l’anàlisi dels serveis d’intel·ligència); Space X, d’Elon Musk, ara dedicada a planificacions i desplegaments militars i estretament vinculada a Vanguard, l’inversor més gran en la producció d’armes nuclears del món («Empreses que soscaven la democràcia 2025»).

«Les elits globalistes menyspreen profundament el poble, les seves tradicions i costums» (Jorge Buxadé, eurodiputat de Vox, 2024). És cert que hi ha estesa per tots els països una classe de professionals i executius que exhibeixen títols acadèmics de les millors universitats, que cobren salaris altíssims i gaudeixen d’una gran influència en les empreses i l’administració. El que els fa més insuportables, sobretot per a les persones de baixa formació i baixos salaris, no són tant les credencials acadèmiques com que mirin per damunt de l’espatlla els que no aconsegueixen bones col·locacions; que presumeixin que han tingut èxit perquè han estudiat i treballat més que els altres; que considerin que les persones que ocupen una posició social baixa s’ho mereixen per ganduls, incompetents o maldestres, i que, en canvi, la seva situació privilegiada és el resultat de la seva intel·ligència, expertesa i esforç quan en la majoria dels casos hi han influït més la fortuna i les connexions socials familiars.

Aquesta dicotomia social causa ressentiment i humiliació entre les classes populars, sentiments instrumentalitzats per molts líders d’ED, començant per Trump mateix. Recordem-lo en la campanya electoral de 2024 conduint un camió d’escombraries per denunciar que Biden i els demòcrates tractaven «d’escombraries» (garbage) els votants mal educats i sense formació del candidat republicà.

Per combatre la separació entre titulats universitaris i treballadors sense formació, molts progressistes animen la gent senzilla a ascendir en l’escala social mitjançant l’esforç, els estudis i l’emprenedoria sense qüestionar aquella dicotomia com a tal. Tot i que és clau que la universitat sigui accessible a tothom, el veritable repte per combatre la tirania meritocràtica consisteix a dignificar, reconèixer socialment i remunerar millor totes les professions, especialment les manuals i els serveis essencials a la comunitat. La formació contínua —per evitar l’obsolescència laboral— i una fiscalitat equitativa reduirien la desigualtat i elevarien l’autoestima i l’estima social de molts treballadors. Cal subratllar que molts directius amb currículums brillants fan tasques de nul valor social, enfocades sols a uns beneficis corporatius que l’ED mai no qüestiona.

«Les universitats són l’enemic […]. Hem d’atacar-les honestament i agressivament» (J. D. Vance, vicepresident dels EUA). L’ED acusa les universitats i el professorat de representar i defensar les elits i l’establishment. Amb els atacs contra les universitats públiques, infrafinançant-les allà on arriben al poder (Orbán, Milei, Trump, Ayuso…), i el seu suport a les universitats privades afins, l’objectiu principal de l’ED és obtenir el poder cultural, un àmbit que consideren que se’ls resisteix.

Ara bé, no és veritat que les universitats siguin un bastió «progre» i menys que defensin les elits actuals. A les universitats públiques hi ha persones de totes les tendències polítiques i hi predomina la llibertat de pensament, el respecte als drets humans i la diversitat, i una formació crítica i plural. Als EUA, Trump no suporta que les universitats no es pleguin a les exigències ideològiques del MAGA. L’Associació Americana de Professors d’Universitats denuncia que el govern de Trump, que inspira els partits d’ED arreu del món, «lliura un atac coordinat contra els college i universitats públiques que soscava la llibertat acadèmica, refreda el discurs a les aules

